**ΕΝΟΤΗΤΑ 11 Η αγάπη του Αλέξανδρου για τον Βουκεφάλα**

**Α. Κείμενο Μετάφραση**

Ο Αλέξανδρος εκεί όπου έγινε η μάχη και στο σημείο από το οποίο ξεκίνησε και πέρασε τον Υδάσπη ποταμό, έκτισε πόλεις. Στη μια έδωσε το όνομα Νίκαια από τη νίκη του κατά των Ινδών και στην άλλη έδωσε την επωνυμία Βουκεφάλα, σε ανάμνηση του αλόγου του Βουκεφάλα, που πέθανε εκεί επειδή καταβλήθηκε από τον καύσωνα και τα γηρατειά, αφού προηγουμένως είχε υποφέρει πολλά και είχε περάσει πολλούς κινδύνους μαζί με τον Αλέξανδρο. Τον Βουκεφάλα ίππευε μόνο ο Αλέξανδρος, επειδή απέρριπτε ως ανάξιους όλους τους άλλους αναβάτες. Ήταν μεγαλόσωμος και γενναίος και είχε για σημάδι του ένα κεφάλι βοδιού χαραγμένο πάνω του, εξαιτίας του οποίου λένε ότι έφερε και το όνομα αυτό. Άλλοι πάλι λένε ότι είχε άσπρο σημάδι στο κεφάλι του , το οποίο έμοιαζε πάρα πολύ με κεφάλι βοδιού ενώ ο ίδιος ήταν μαύρος. Αυτό το άλογο το έχασε ο Αλέξανδρος στη χώρα των Ουξίων και γι’ αυτό διακήρυξε δημόσια σε όλη τη χώρα ότι θα εκτελέσει όλους τους Ουξίους, αν δεν του το επιστρέψουν. Γιατί τόσο μεγάλο ενδιαφέρον έδειχνε ο Αλέξανδρος για το άλογο αυτό.

**Γ. Σύνταξη**

**Οι βασικοί όροι της πρότασης**

 Οι κύριοι όροι της πρότασης είναι το **υποκείμενο** και το **κατηγόρημα**.

**Υποκείμενο** είναι αυτό για το οποίο γίνεται λόγος στην πρόταση, είναι αυτό που ενεργεί, που παθαίνει κάτι ή βρίσκεται σε μια κατάσταση. Για να το βρούμε ρωτάμε το ρήμα  « ποιος;».Το Υποκείμενο όπως και στα Νέα Ελληνικά μπαίνει σε πτώση Ονομαστική.

**Κατηγόρημα** είναι το ρήμα της πρότασης και οι λέξεις που το συμπληρώνουν. Το κατηγόρημα σε μια πρόταση μπορεί να είναι μονολεκτικό αν το ρήμα είναι αμετάβατο (δεν έχει αντικείμενο) ή περιφραστικό.

 α) **Μονολεκτικό:** αποτελείται μόνο από το ρήμα

Ὁ Σωκράτης εἶπε.

β) **Περιφραστικό**: αποτελείται από :

1) μεταβατικό ρήμα + αντικείμενο (μονόπτωτο ρήμα)

Οἱ στρατιῶται διώκουσιν τοὺς πολεμίους.

2) μεταβατικό ρήμα + αντικείμενο + αντικείμενο (δίπτωτο ρήμα)

Ὁ Σωκράτης διδάσκει τῷ μαθητῇ τὴν ἀρετήν.

3) συνδετικό ρήμα + κατηγορούμενο του υποκειμένου

Ὁ Σωκράτης ἦν σοφός.

**Συνδετικά ρήματα:** εἰμὶ, γίγνομαι, ὑπάρχω, τυγχάνω, ἔφυν, πέφυκα

*ἡγοῦμαι*,  *ὀνομάζομαι*, λέγομαι, *φαίνομαι* κ.ά.

 4) μεταβατικό ρήμα + αντικείμενο + κατηγορούμενο του αντικειμένου.

Ὁ Σωκράτης νομίζει τὴν ἀρετήν διδακτήν.

**Ασκήσεις:**

1. Να εντοπίσετε στις παρακάτω προτάσεις τους βασικούς όρους της πρότασης (υποκείμενο, ρήμα, αντικείμενο ή κατηγορούμενο).

 α. Ὁ ρήτωρ ἀγορεύει.

 β. Ὁ ἀνὴρ λούεται.

γ. Ἡ Κρήτη ἐστὶ νῆσος.

 δ. Τὸ παιδίον φαίνεται ἀσθενές.

 ε. Ἀλέξανδρος ἐκαλεῖτο μέγας.

 στ. Οἱ Πέρσαι ἔλυσαν τὰς σπονδάς.

 ζ. Οἱ στρατιῶται διώκουσιν τοὺς πολεμίους.

 η. Οἱ σοφισταὶ διδάσκουσιν τοὺς νεανίας τὴν ἀρετήν.

 θ. Ὑμεῖς οὐ λέγετε ἡμῖν τὴν ἀλήθειαν.

 ι.. Οἱ Λακεδαιμόνιοι νομίζουσι τὴν λιποταξίαν αἰσχύνην.

 ια. Ὁ Σωκράτης ἐκάλει τοὺς σοφιστὰς ἀσόφους.

 ιβ. Πολλὰς πόλεις ἔκτισεν ο Ἀλέξανδρος.

 ιγ Ταῦτα ἔλεγον οἱ Λακεδαιμόνιοι τοῖς Ἀθηναίοις.

2)   Να εντοπίσετε στις παρακάτω προτάσεις το ρήμα, το υποκείμενο, το κατηγορούμενο ή το αντικείμενο.

 α. Μικρός ἐστιν οὗτος ὁ οἷκος.

 β. Προμηθεὺς ἔδωκε τοῖς ἀνθρώποις το πῦρ.

 γ. Ἅπαντες ἤκουον τοῦ ρήτορος.

 δ. Λεωνίδας ἀπέθανεν ἐν Θερμοπύλαις.

ε. Ἀποδώσομεν τὴν πατρίδα μείζονα (=μεγαλύτερη) τοῖς ἐσομένοις (=στους απογόνους).

 στ. Ἡ δικαιοσύνη καὶ ἡ σωφροσύνη νομίζονται ἀρεταί.

Ζ)  Ὁ ρήτωρ ἔλεγε τοῖς πολίταις τὴν ἑαυτοῦ γνώμην.

Η)  Ἀποκλείουσιν οἱ βάρβαροι ἡμᾶς τῆς ὁδοῦ.

3) Να κάνετε τις ασκήσεις του σχολικού βιβλίου στις σελίδες 88-89.